Blou ligte uit in NK . . . en vonke spat klaar in VS | Netwerk24
Blou ligte uit in NK . . . en vonke spat klaar in VS
Deur Charné Kemp en Marietjie Gericke 22 Mei 2019 22:28
Terwyl die nuwe Noord-Kaapse premier op sy inhuldiging ’n verbod geplaas het op rooi tapyte en blouligbrigades vir hom en sy kabinet, het die vonke reeds in die Vrystaatse wetgewer gespat.
Dr. Zamani Saul het Woensdag in sy toespraak in Kimberley gesê net die Noord-Kaapse polisiekommissaris mag ’n bloulig-gevolg in dié uitgestrekte provinsie gebruik.
Drie wetgewerlede, Sandlana Smit (ANC), Limakatso Mahasa (ANC) en Dévar Smit (VF Plus), wat gister as lede van die Vrystaatse wetgewer ingehuldig is. Foto: MLUNGISI LOUW
In Bloemfontein het Mandisa Makesini, die EFF-koukusleier, Woensdagoggend sommer dadelik onder die ANC-hoës ingeklim en gesê dié provinsie “rittel van die korrupsie”.
Omtrent al die provinsie se munisipaliteite onder die ANC se beheer het in duie gestort en miljoene rande se regeringsgeld is vermors, het sy onder luide protes van die ANC gesê.
Makesini het boonop gesê almal wat omtrent niks beteken nie, kry werk in die Vrystaatse premierskantoor. Sy het dit ’n “vlugtelingkamp” genoem.
In teenstelling daarmee het Saul in Kimberley luide toejuiging van die sowat 2 000 teenwoordiges in die Mittah Seperepere-konferensiesaal ontlok toe hy ’n gebed aangehaal het waarin hy God verskoning vra vir “selfsug en arrogansie”. Hy het ook hulp versoek om “ ’n lig te wees wat helder in donker plekke skyn en ’n brug vir mense in nood te wees”.
Hy het gesê hy wil baie graag saam met die opposisiepartye werk om ’n beter samelewing te skep.
Dr. Zamani Saul, Noord-Kaapse premier, lag toe Shadrack Tlhaole, die EFF se provinsiale sekretaris, sy veiligheidshoed op sy kop wou sit. Foto: CHARNÉ KEMP
Hy sal sy taak met ’n onwrikbare gewete en nederigheid verrig.
Newrene Klaaste, nuwe speaker, het ’n gelag ontlok toe sy die EFF die “Ekonomiese Vryheidsfront” genoem het en daarop etlike kere verskoning gevra het. Shadrack Tlhaole, die EFF se provinsiale sekretaris, het dit glimlaggend aanvaar.
Die inhuldigingsgeleentheid vir Vrystaatse wetgewerlede en die verkiesing van ampsdraers is in die Vierde Raadsaal in Bloemfontein gehou. Die media en die publiek kon nie op die galery sit nie omdat dit struktureel te gevaarlik geword het.
Sisi Ntombela, geklee in ’n roomkleurige rok met baie borduursel en spog-kralewerk, is in die vergadering onder luide ANC-applous weer tot die Vrystaatse premier verkies. Ntombizanela Sifuba, wat voorheen ’n adjunk-direkteur vir monitering en evaluasie in die Vrystaatse departement van maatskaplike ontwikkeling was, is tot speaker verkies.
Die omstrede Vusi Tshabalala, voormalige uitvoerende burgemeester van Maluti-A-Phofung (Qwaqwa, Harrismith en Kestell), is tot hoofsweep verkies, Lucy Mapena tot adjunk-speaker en die voorsitter van komitees is nou Mojalefa Buti.
Meer oor: Dr. Zamani Saul | Vrystaat | Noord-Kaap | Da | Anc | Eff | Politiek